**Mirjana "Mikica" Lučić Baroni** (Dortmund, 9. ožujka 1982.) hrvatska je tenisačica.

Životopis
---------

Lučić je počela igrati tenis sa 4 godine. Odrasla je u Makarskoj, kamo se obitelj vratila iz Njemačke. Kao juniorka osvojila je US Open 1996. godine u singlu, te Australian Open 1997. u singlu i paru, čime je postala, uz Martinu Hingis i Jennifer Capriati, jedna od 3 igračice u povijesti koje su sa 14 godina osvojile 2 juniorska Grand Slama.

S profesionalnim tenisom Lučić je počela 26. travnja 1997. godine, nastupom na Croatian Bol Ladies Open turniru u Bolu, gdje je osvojila naslov. U drugo finale te godine probila se u Strasbourgu, gdje je izgubila od Steffi Graf.

Godine 1998. po prvi puta nastupa u igri parova, gdje joj je partnerica Martina Hingis. U svojem prvom zajedničkom nastupu Hingis i Lučić osvojile su Australian Open, a Mirjana je, s 15 godina i nepunih 11 mjeseci, postala najmlađa tenisačica koja je osvojila jedan Grand Slam. Tjedan dana poslije nastupile su na *Pan Pacificu* u Japanu i opet osvojile naslov. Iste godine Mirjana je obranila naslov pobjednice turnira u Bolu, čime je, sa 16 godina i 2 mjeseca, postala najmlađa tenisačica u povijesti kojoj je uspjelo obraniti naslov na WTA Touru. Dobre rezultate u toj godini upotpunila je finalom Wimbledona u igri mješovitih parova s Indijcem Bhupathijem.

Godine 1999. Lučić je ostvarila najveći uspjeh u karijeri, plasman u polufinale Wimbledona, gdje je tijesno poražena od Steffi Graf (7:6(3), 4:6, 4:6). Na putu do finala svladala je i svjetsku igračicu broj 4 i deveterostruku Grand Slam pobjednicu Moniku Seleš sa 7:6, 7:6.

Nakon 1999. godine Lučić su mučile brojne ozljede i obiteljski problemi koji su je udaljili od profesionalnog tenisa. S majkom, sestrama i braćom odselila je iz Makarske u Tampu na Floridi. Vremenom je padala sve niže na WTA listi. Vraćala se par puta na pojedinim turnirima za koje je dobila pozivnicu, ali neuspješno.

U ožujku 2007. godine dobila je pozivnicu za WTA turnir u Indian Wellsu. Dobro ju je iskoristila, jer je nakon četiri godine ostvarila prvu pobjedu u glavnom ždrijebu nekog WTA turnira, svladavši Amerikanku Lindsay Nelson s 2:0 u setovima. U sljedećem kolu ispala je od 11. igračice svijeta, Ruskinje Ane Čakvetadze, kojoj je pružila solidan otpor.

Lučić je 2010. nakon dužeg vremena zabilježila značajnije rezultate, uključujući i osvajanje dva ITF turnira. Uspjela je doći do prvog kola Wimbledona (prvi njezin Grand Slam nastup u glavnom turniru nakon 2002.) te do drugog kola US Opena.

Godine 2011. ponovno je ušla u WTA Top 100 i postala najbolje rangirana hrvatska tenisačica. U svibnju je, ulaskom u četvrtfinale turnira u Strasbourgu, ostvarila svoj najbolji rezultat još od polufinala Wimbledona 1999. godine.

Najbolji ranking karijere bilo joj je 32. mjesto u singlu i 19. mjesto u paru (oba iz 1998. godine). Vrlo je uspješno od 1996. do 1998. nastupala i za hrvatsku Fed Cup reprezentaciju, gdje je u 13 nastupa zabilježila 12 pobjeda.

Stil igre
---------

Lučić je od prvog dana bila prepoznatljiva po napadačkom tenisu, udarcima na "sve ili ništa" s osnovne crte. Slabija su joj strana izlasci na mrežu.

Osvojeni turniri
----------------

### Pojedinačno

|  |  |  |  |  |  |
| --- | --- | --- | --- | --- | --- |
| **Br.** | **Datum** | **Turnir** | **Podloga** | **Protivnica u finalu** | **Rezultat** |
| 1. | 4. svibnja 1997. | Hrvatska Bol | zemlja | Sjedinjene Američke Države Corina Morariu | 7:5, 6:7(4), 7:6(5) |
| 2. | 3. svibnja 1998. | Hrvatska Bol | zemlja | Sjedinjene Američke Države Corina Morariu | 6:2, 6:4 |
| 3. | 14. rujna 2014. | Kanada Quebec City | tvrda | Sjedinjene Američke Države Venus Williams | 6:4, 6:3 |

### Parovi

|  |  |  |  |  |  |  |
| --- | --- | --- | --- | --- | --- | --- |
| **Br.** | **Datum** | **Turnir** | **Podloga** | **Partnerica** | **Suparnice u finalu** | **Rezultat** |
| 1. | 1. veljače 1998. | Australija Australian Open | tvrda | Švicarska Martina Hingis | Sjedinjene Američke Države Lindsay DavenportBelorusija Nataša Zvereva | 6:4, 2:6, 6:3 |
| 2. | 8. veljače 1998. | Japan Tokio | tvrda | Švicarska Martina Hingis | Sjedinjene Američke Države Lindsay DavenportBelorusija Nataša Zvereva | 7:5, 6:4 |
|

WTA ranking na kraju sezone
---------------------------

Mirjana Lučić u meču protiv Tamaryn Hendler 2010. godine

|  |  |
| --- | --- |
| **Godina** | **Ranking** |
| 1997. | 52. |
| 1998. | 51. |
| 1999. | 50. |
| 2000. | 207. |
| 2001. | 191. |
| 2002. | 202. |
| 2003. | 335. |
| 2004. | - |
| 2005. | - |
| 2006. | - |
| 2007. | 454. |
| 2008. | 423. |
| 2009. | 288. |
| 2010. | 105. |
| 2011. | 116. |
| 2012. | 108. |

**Nastupi u Kupu Federacija**

* Pojedinačno: 12/1
* Parovi: 2/2

Izvori
------

1. ↑  Mikica: U Makarsku sigurno neću otići, slobodnadalmacija.hr, 31. svibnja 2007.
2. ↑  Lučić stizala, Španjolka izdržala[*mrtav link*], hrsport.net, 19. svibnja 2011.

Vanjske poveznice
-----------------

***Mirjana Lučić-Baroni*** na Wikimedijinoj ostavi

* WTA profil (`en`)